ระเบียบคณะกรรมการการเลือกตั้ง ว่าด้วยการประกันสุขภาพของประธานกรรมการและกรรมการการเลือกตั้ง พ.ศ. 2542
ระเบียบคณะกรรมการการเลือกตั้ง
ว่าด้วยการประกันสุขภาพของประธานกรรมการและกรรมการการเลือกตั้ง
พ.ศ. ๒๕๔๒
 

อาศัยอำนาจตามความในมาตรา ๕ แห่งพระราชบัญญัติเงินเดือน
เงินเดือนประจำตำแหน่ง ประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการและกรรมการการเลือกตั้ง
ผู้ตรวจแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑
คณะกรรมการการเลือกตั้งจึงออกระเบียบว่าด้วยการประกันสุขภาพไว้ ดังต่อไปนี้

ข้อ ๑
ระเบียบนี้เรียกว่า ระเบียบคณะกรรมการการเลือกตั้ง ว่าด้วยการประกัน
สุขภาพของประธานกรรมการและกรรมการการเลือกตั้ง พ.ศ. ๒๕๔๒

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓
ในระเบียบนี้
กรรมการ หมายความว่า ประธานกรรมการและกรรมการการเลือกตั้ง
สำนักงาน หมายความว่า สำนักงานคณะกรรมการการเลือกตั้ง
การประกันสุขภาพ หมายความว่า
การประกันภัยที่ให้ความคุ้มครองทางด้านการเงินเพื่อชดเชยค่าใช้จ่ายต่าง ๆ
สำหรับการรักษาตัวในสถานพยาบาลหรือคลินิก รวมทั้งเข้ารับการผ่าตัดโดยแพทย์
ในกรณีที่กรรมการเจ็บป่วยหรือประสบอุบัติเหตุ

ข้อ ๔
ให้สำนักงานเบิกจ่ายเงินเป็นค่าใช้จ่ายการประกันสุขภาพ
ให้แก่ผู้รับประกันตามที่ระบุในสัญญาประกันสุขภาพ

ข้อ ๕
ในกรณีที่กรรมการพ้นจากตำแหน่งก่อนที่สัญญาประกันสุขภาพยังไม่สิ้นสุดระยะเวลาให้กรรมการได้รับความคุ้มครองไปจนกว่าสัญญาประกันสุขภาพนั้นสิ้นสุดระยะเวลาลง

ข้อ ๖ ให้เลขาธิการคณะกรรมการการเลือกตั้งรักษาการตามระเบียบนี้


ประกาศ ณ วันที่ ๒๐ สิงหาคม พ.ศ. ๒๕๔๒
ธีรศักดิ์ กรรณสูต
ประธานกรรมการการเลือกตั้ง




อัมพิกา/พิมพ์
๒๕ ธันวาคม
๒๕๔๔

พรมนัส/ปรับปรุง
๔ มิถุนายน
๒๕๖๑



[๑]ราชกิจจานุเบกษา
เล่ม ๑๑๖/ตอนที่ ๗๗ ก/หน้า ๑๑/วันที่ ๑ กันยายน ๒๕๔๒